104-jarige wil eie lewe neem | Maroela Media
David Goodall. Foto: www.gofundme.com
Soos gebruiklik tydens verjaardagvieringe het die sjampanje in die lang glase geborrel en die kersies op die verjaardagkoek geflikker toe David Goodall vroeër vandeesmaand sy 104de verjaardag gevier het.
Hy het stil gesit en luister terwyl sy geliefdes vir hom sing. Toe het hy sy asem diep ingetrek, op 'n wens besluit en die kersies doodgeblaas.
Maar dié verjaardag was soos geen ander viering nie. Goodall se verjaardagwens was om te sterf.
Goodall, 'n botanikus en ekoloog van Perth in Australië, word beskou as die land se oudste wetenskaplike. Hy het 'n vol en prestasieryke lewe wat agter hom lê, maar meen hy leef nou te lank en is gereed om dood te gaan.
Goodall sal volgende week na Switserland vlieg om deur middel van 'n Switserse genadedood-organisasie sy lewe te beëindig.
Exit International, 'n bewusmakingsgroep ten gunste van genadedood, het deur middel van 'n skarefinansieringsinisitatief meer as 20 000 Amerikaanse dollar (ongeveer R250 000) ingesamel om die ekoloog se reiskoste, waaronder twee besigheidsklas-vliegkaartjies vir hom en sy verpleegster, te betaal.
Genadedood is onwettig in Australië.
Philip Nitschke, stigter van Exit International, het gesê Goodall het vandeesweek van Perth na Bordeaux gereis om van sy familielede te sien. "Nadat hy hulle finaal gegroet het, sal hy sy laaste reis na Basel in Switserland onderneem," het Nitschke gesê.
'n Genadedood-kliniek het reeds Goodall se aansoek om genadedood aanvaar en hy sal op 10 Mei sy laaste asem uitblaas.
"David het hierdie besluit met 'n gesonde verstand geneem. Inteendeel, David is fisiek ook gesond, hoewel die gehalte van sy lewe effens agteruitgegaan het," het Nitschke verduidelik. "Twee maande gelede het hy geval. Daarna het hy besluit dit is tyd om dood te gaan. Hy sê hy het alles gedoen wat hy wou. Hy het probeer om self sy lewe te beëindig, maar nie daarin geslaag nie."
Ná sy mislukte selfmoordpoging het Goodall in die hospitaal beland waar hy as 'n risiko vir homself bestempel is.
"Sy dogter het hom gehelp om sielkundige hulp te kry nadat hy ontslaan is. So, David het na ons uitgereik vir hulp." Nitschke het daarna die genadedood-kliniek genader en die nodige reëlings getref.
In 2015 het Johann Beukes, 'n bekende sakeman, argitek en reisagent van Bloemfontein, ook met behulp van 'n genadedood-organisasie na 'n kliniek in Zürich, Switserland, gereis waar sy lewe beëindig is. Hy was 66 jaar oud en het aan 'n seldsame siekte gely wat veroorsaak het dat die kraakbeen tussen sy gewrigte teen 'n onvoorspelbare tempo verweer.
Genade wat lees ek hier..genadedood en sal sy laaste asem op 10 Mei uitblaas nou het ek als gehoor… het die man nie kleinkinders nie wil hy nie n bietjie tyd saam met hulle spandeer nie…vra net.
God is die Beskikker oor lewe en dood. Hy gee aan die mens die lewe en Alleen Hy sal besluit wanneer die mens sal sterf, dus is hierdie besluit nie in die mens se hande nie.
As jy Hom nie in jou lewe erken nie, wel …
Ag nee jy is dan nog gesond gan sit by die see en ontspan rustig jy het nie pyne en skete nie los dit in jou Skepper se hande Hy sal besluit geniet jou kleinkinders of doen net iets positief lag help ook !!!!
Ek is n totale voorstaander van genadedood, ek hoop dit word wettig gemaak. Hoekom n las wees vir mense as jy sieklik word? Indien ek nie meer myself kan help nie sal ek ook vir dit vra.
Aanmoediging om selfmoord te pleeg is deel van die liberale agenda. Viva liberale waardes, uit met die konserwatiewes wat lewe respekteer.